Eelnõu 19.05.2022

Esitaja: vallavalitsus

Ettekandja: keskkonnaspetsialist

Urmas Kolina



**KANEPI VALLAVOLIKOGU**

**OTSUS**

Kanepi 19.05.2022 nr 1-3/

**Arvamuse andmine** **Laiavangu kruusakarjääri**

**keskkonnaloa L.MK/326127 muutmise taotluse kohta**

Maapõueseaduse (MaaPS) § 48 kohaselt annab kaevandamisloa kohaliku tähtsusega maardlas Keskkonnaamet, kes teatas, et on võtnud menetlusse TREV-2 Grupp AS-le (registrikood 10047362, aadress Teemeistri tn 2, Nõmme linnaosa, Tallinn, Harju maakond, Eesti) antud Laiavangu kruusakarjääri mäeeraldise keskkonnaloa muutmise taotluse (registreeritud keskkonnaotsuste infosüsteemis 25.03.2022 numbriga DM- 119647-1).

01.01.2020 jõustunud maapõueseaduse redaktsiooni § 49 lg 6 kohaselt saadab kaevandamisloa andja kaevandamisloa taotluse arvamuse saamiseks kavandatava kaevandamiskoha kohaliku omavalitsuse üksusele, kes esitab oma arvamuse kirjalikult kahe kuu jooksul taotluse saamisest arvates.Juhul, kui arvamust ei ole etteantud tähtajaks esitatud, lahendatakse haldusmenetluse seaduse § 16 lg 2 kohaselt taotlus valla arvamuseta.

Keskkonnaamet edastas 31.03.2022 Kanepi vallavalitsusele KOTKAS infosüsteemi kaudu dokumendi DM-119647-4 “Laiavangu kruusakarjääri keskkonnaloa nr L.MK/326127 muutmise taotluse esitamine kohaliku omavalitsuse arvamuse saamiseks” koos selle juurde kuuluvate lisadega.

Edastatud keskkonnaloa muutmise taotlusega taotletakse mäeeraldise laiendamist 2021. aasta geoloogilises uuringus tehtud ettepaneku alusel kaevandatavaks ja kasutatavaks tunnistatud aktiivse reservvaru ploki 16 ja täiendavalt arvele võetud aktiivse tarbevaru ploki 17 maavara kaevandamiseks. Lisaks laiendamisele soovib kaevandaja muuta maavara kaevandamise loa kehtivust ja muid ajakohaseid andmeid.

Laiavangu kruusakarjääri mäeeraldis paikneb Põlva maakonnas Kanepi vallas Erastvere külas, eraomandis oleval Lajavango kinnistul (katastriüksuse tunnus 28501:003:0782; pindala 17,51 ha). Taotletava mäeeraldise pindala ja mäeeraldise teenindusmaa pindala on vastavalt 12,55 ha ning 13,20 ha. Seisuga 31.12.2021 on olemasoleva Laiavangu kruusakarjääriga seotud varuplokkide jääkvaru järgmine: 4 plokk – ehituskruus, aktiivne tarbevaru 89,653 tuh m³, 5 plokk – ehituskruus, aktiivne tarbevaru 298,144 tuh m³; Liidetavate varuplokkide varu kogused on seisuga 31.12.2021 järgmised: 16 plokk – ehituskruus, aktiivne reservvaru 130,0 tuh m³; 17 plokk – ehitusliiv, aktiivne tarbevaru 6,0 tuh m³. Maavara kavandatav kasutusvaldkond on ehitus ja teedeehitus. Taotletav keskmine tootmismaht aastas on 31 tuh m³. Keskkonnaluba taotletakse 15 aastaks. Pärast varu ammendamist plaanitakse alale veekogu ja heinamaad.

Hetkel kehtivad Laiavangu kruusakarjääri keskkonnaloal nr L.MK/326127 allajärgnevad kõrvaltingimused:

1. Teostada veeseiret Pühajõe talu kaevus. Esimest korda tuleb veetaset mõõta kohe pärast kaevandamisloa saamist, et fikseerida olemasolev veetase, edaspidine veetasemete mõõtmise sagedus lepitakse kokku kaevu omanikuga, kuid mitte harvem kui 1 kord aastas. Enne kaevandamisega alustamist teostada kaevus ühekordne naftaproduktide analüüs. Kui Pühajõe talu kaevust kaevandamise tõttu vesi kaob, tuleb tagada talule kvaliteetne joogi- ja tarbevesi kas uue salv- või puurkaevu rajamisega. Juhul kui vesi kaevust kaob, tuleb kuni uue kaevu valmimiseni tagada talule katkematu veevarustus.

 2. Karjäärisiseseid teid ja valmistoodangu puistanguid tuleb kuivaperioodil kasta. Karjäärist väljasõit Erastvere-Sillaotsa teele peab toimuma mäeeraldise kagupoosest otsast.

 3. Purusti ja sorteerimissõlm peavad asuma Pühajõe talu suhtes karjääri põhjas vahetult töö-ee astangu ääres ning veealuse varu kaevandamisel talu suhtes vahetult vee alt karjääri põhjale nõrguma tõstetud või muul põhjusel moodustatud kaevise puistangu taga.

 4. Kaevandamisega ei tohi liikuda Pühajõe talu õuealale lähemale kui 150 m. Mitte lähemale 100 m kaugusele Pühajõe talu elumajast tuleb müratõkkeks ladustada katendivall, mis peab olema korrektse väljanägemisega (silutud) ning hooldatud, et maja suunast ja maja juurde viivalt teelt avanev vaade oleks esteetiline.

 5. Karjääris võib töötada (kaasa arvatud purustussõlme töö) esmaspäevast reedeni (v.a riigipühad) kell 07.00 - 19.00.

6. Kui kaevandamise jooksul tekib kaebusi müra või tolmu osas, tuleb arendajal viia läbi müra ja tolmuosakeste kontsentratsiooni mõõtmine Pühajõe kinnistu piiril. Müra piirnormide ületamisel või mürast tingitud olulise häiringu ilmnemisel tuleb võtta tarvitusele täiendavad leevendavad meetmed, mis kooskõlastatakse Keskkonnaameti ja Pühajõe talu elanikega kirjalikult.

7. Kaevandamisega tuleb alustada mäeeraldise kagupoosest osast, et liikumine elamu suunas toimuks karjäärisüvendis, mis takistab müra levikut.

 8 Veevarustuse katkemisel, tolmu või mürareostuse piirnormide ületamisel tuleb kaevandamistööd viivitamatult peatada, kuni täiendavate leevendavate meetmete kasutusele võtmiseni.

 9. Korrastamise projekt esitada Keskkonnaametile kahe aasta jooksul alates loa saamisest. Nii korrastamise kui kaevandamise projekti tutvustada Pühajõe kinnistu omanikule. Mõlema projekti puhul arvestada Pühajõe talu omaniku põhjendatud ettepanekutega.

 10. Enne kaevandamisega alustamist tuleb koostada teekaitsevööndis kaevandamiseks projekt, mis tuleb kooskõlastada Transpordiametiga.

Kui need eelnevalt loetletud keskkonnaloa kõrvaltingimused jäätvad peale loa muutmist kehtima, pole Kanepi vallavalitsusel kavatsust taotleda muudetavale loale uusi lisatingimusi.

Olles tutvunud Keskkonnaameti dokumendiga DM-119647-4 edastatud AS TREV-2 Grupp poolt Keskkonnaametile edastatud Laiavangu kruusakarjääri mäeeraldise keskkonnaloa muutmise

taotlusega ja võttes aluseks maapõueseaduse § 49 lõike 6, Kanepi Vallavolikogu 15.08.2017 määrusega nr 1-1.3/28 kehtestatud üldplaneeringu ning kohaliku omavalitsuse korralduse seaduse § 22 lõike 2, Kanepi Vallavolikogu

**o t s u s t a b:**

1. Nõustuda Laiavangu liivakarjääris, asukohaga Põlva maakond Kanepi vald Erastvere küla, Lajavango (katastriüksuse tunnus 28501:003:0782) maaüksus (katastritunnus 28501:003:0011), AS-le TREV-2 Grupp (registrikood 10047362, aadress Teemeistri tn 2, Nõmme linnaosa, Tallinn, Harju maakond, Eesti) antud maavara kaevandamisloa L.MK/326127 muutmisega ja loa kehtivusajaga 15 aastat.

2. Otsus jõustub teatavakstegemisest.

3. Otsuse peale võib esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

Piret Rammul

volikogu esimees